**Έκθεση της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών για την πρόταση νόμου «Ο περί της Εφαρμογής της Εθνικής Στρατηγικής για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας (Τροποποιητικός) Νόμος του 2023»**

**Παρόντες:**

Ειρήνη Χαραλαμπίδου, πρόεδρος Μάριος Μαυρίδης

Γιώργος Κουκουμάς Χρίστος Σενέκης

Ρίτα Θεοδώρου Σούπερμαν Αλεξάνδρα Ατταλίδου

Φωτεινή Τσιρίδου

Η Κοινοβουλευτική Επιτροπή Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών μελέτησε την πιο πάνω πρόταση νόμου, η οποία κατατέθηκε εκ μέρους της επιτροπής από την πρόεδρό της, σε δύο συνεδρίες της, που πραγματοποιήθηκαν στις 27 Νοεμβρίου και στις 4 Δεκεμβρίου 2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Υγείας, του Υπουργείου Δικαιοσύνης και Δημοσίας Τάξεως, του Υφυπουργείου Κοινωνικής Πρόνοιας, της Νομικής Υπηρεσίας της Δημοκρατίας, του Γραφείου της Επιτρόπου Προστασίας των Δικαιωμάτων του Παιδιού, η πρόεδρος του Συμβούλιου Εφαρμογής της Εθνικής Στρατηγικής για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας (ΦΩΝΗ), καθώς και εκπρόσωποι της Παγκύπριας Συντονιστικής Επιτροπής Προστασίας και Ευημερίας του Παιδιού (ΠΣΕΠΕΠ) και της μη κυβερνητικής οργάνωσης «Hope for Children».

Το Υπουργείο Εργασίας και Κοινωνικών Ασφαλίσεων, ο Σύνδεσμος για την Πρόληψη και Αντιμετώπιση της Βίας στην Οικογένεια (ΣΠΑΒΟ), η Συμβουλευτική Επιτροπή για την Πρόληψη και Καταπολέμηση της Βίας στην Οικογένεια (ΣΕΠΚΒΟ) και ο Κυπριακός Σύνδεσμος Οικογενειακού Προγραμματισμού, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός της πρότασης νόμου είναι η τροποποίηση του περί της Εφαρμογής της Εθνικής Στρατηγικής για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας Νόμου, ώστε να επεκταθεί η δυνατότητα διορισμού μέλους στο Συμβούλιο Εφαρμογής της Εθνικής Στρατηγικής για την Καταπολέμηση της Σεξουαλικής Κακοποίησης για τρεις συνεχείς θητείες αντί δύο, όπως ισχύει σήμερα.

Σημειώνεται ότι, σύμφωνα με τα στοιχεία που κατατέθηκαν ενώπιον της επιτροπής, η προτεινόμενη ρύθμιση κρίνεται αναγκαία λόγω της δυσκολίας εφαρμογής των διατάξεων του άρθρου 4(4) του υπό τροποποίηση νόμου, το οποίο καθορίζει τη θητεία των μελών του Συμβουλίου Εφαρμογής της Εθνικής Στρατηγικής για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας ως τριετή, με δυνατότητα ανανέωσης για ακόμη μια θητεία. Ειδικότερα, δυνάμει των διατάξεων του υπό τροποποίηση νόμου, το συμβούλιο συγκροτείται από μέλη τα οποία προέρχονται από τον κυβερνητικό και από τον μη κυβερνητικό τομέα, τα οποία, λόγω του εξειδικευμένου και ευαίσθητου θέματος που ρυθμίζει ο νόμος, επιλέγονται με βάση την κατάρτιση ή και την εμπειρία τους στα θέματα της καταπολέμησης της σεξουαλικής κακοποίησης και της εκμετάλλευσης παιδιών.

Συναφώς, σύμφωνα πάντα με τα εν λόγω στοιχεία, με τη λήξη της δεύτερης θητείας των μελών τα οποία απαρτίζουν επί του παρόντος το συμβούλιο καθίσταται αβέβαιη η δυνατότητα εξεύρεσης νέων μελών τα οποία να δύνανται να αντικαταστήσουν τα υφιστάμενα μέλη, θέτοντας εν αμφιβόλω τη δυνατότητα συνέχισης της λειτουργίας του συμβουλίου.

Η πρόεδρος της επιτροπής, εισάγοντας την πρόταση νόμου, ανέφερε ότι τα μέλη του συμβουλίου διορίστηκαν για πρώτη φορά την 1η Μαρτίου 2018 και ως εκ τούτου η δεύτερη θητεία τους λήγει σύντομα. Παράλληλα, τόνισε την πρακτική δυσκολία εξεύρεσης προσώπων είτε από τον κυβερνητικό τομέα είτε από μη κυβερνητικές οργανώσεις τα οποία να έχουν τα προβλεπόμενα στον νόμο προσόντα για διορισμό ως μέλη, ήτοι να εξειδικεύονται σε θέματα της καταπολέμησης της σεξουαλικής κακοποίησης και της εκμετάλλευσης παιδιών. Παράλληλα, τόνισε τον κίνδυνο αδρανοποίησης του συμβουλίου λόγω ακριβώς της αδυναμίας εξεύρεσης κατάλληλων προσώπων για διορισμό ως μελών αυτού.

Όλοι οι παρευρεθέντες εκπρόσωποι των αρμόδιων υπηρεσιών συμφώνησαν με τους σκοπούς και τις επιδιώξεις της πρότασης νόμου.

Η εκπρόσωπος της Νομικής Υπηρεσίας της Δημοκρατίας διαφώνησε με την προτεινόμενη διαφοροποίηση στη δυνατότητα επέκτασης της θητείας του προέδρου του συμβουλίου έναντι αυτής των μελών αυτού. Ειδικότερα, η εν λόγω εκπρόσωπος εξέφρασε την άποψη ότι η δυνατότητα επέκτασης της θητείας του συμβουλίου πρέπει να περιλαμβάνει τον πρόεδρο αυτού, αφού η προτεινόμενη διαφοροποίηση δεν μπορεί να αιτιολογηθεί επαρκώς, λαμβανομένου υπόψη του σημαντικού ρόλου που επιτελεί ο πρόεδρος του συμβουλίου.

Η Κοινοβουλευτική Επιτροπή Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, αφού έλαβε υπόψη όλα όσα τέθηκαν ενώπιόν της, αποφάσισε ομόφωνα να εισηγηθεί στην ολομέλεια του σώματος την ψήφιση της πρότασης νόμου σε νόμο.

5 Δεκεμβρίου 2023

Αρ. Φακ.: 23.02.064.105-2023

Ελ.Στυλ/ΘΗ/ΣΠ